b'\n_START_ARTICLE_\nGheorghe Tabun\xc8\x99cic\n_START_SECTION_\nCariera profesional\xc4\x83\n_START_PARAGRAPH_\nGheorghe Dimitrievici Tabun\xc8\x99cic s-a n\xc4\x83scut la data de 1 august 1939, \xc3\xaen satul Tatar Copceac (plasa Traian, jude\xc8\x9bul Cahul, Regatul Rom\xc3\xa2niei). A absolvit Institutul Agricol \xe2\x80\x9cM.V.Frunze\xe2\x80\x9d din Chi\xc8\x99in\xc4\x83u, apoi studiile de aspirantur\xc4\x83 la Universitatea de Stat din Moldova. Este doctor \xc3\xaen \xc8\x99tiin\xc8\x9be filozofice._NEWLINE_Dup\xc4\x83 absolvirea Institutului Agricol \xc3\xaen anul 1962 \xc3\xae\xc8\x99i \xc3\xaencepe activitatea \xc3\xaen c\xc3\xa2mpul muncii \xc3\xaen calitate de agronom-\xc8\x99ef, loc\xc8\x9biitorul pre\xc8\x99edintelui colhozului, secretar de partid, pre\xc8\x99edintele colhozului \xe2\x80\x9cPobeda\xe2\x80\x9d din satul Copceac (pe atunci \xc3\xaen raionul Taraclia)._NEWLINE_Din anul 1975 \xc8\x99i p\xc3\xa2n\xc4\x83 \xc3\xaen anul 1979 activeaz\xc4\x83 \xc3\xaen func\xc8\x9bia de pre\xc8\x99edinte al Sovietului Colhozurilor din ora\xc8\x99ul Ciad\xc3\xaer-Lunga. Apoi, \xc3\xaen perioada 1979-1987 este prim-secretar al Comitetului raional de partid Comrat._NEWLINE_\xc3\x8entre anii 1987-1990 este numit \xc3\xaen func\xc8\x9bia de vicepre\xc8\x99edinte al Comitetului de Stat pentru Planificare din Moldova. \xc3\x8en perioada anilor 1990-1991 este  membru al Biroului Comitetului Central al Partidului Comunist al Republicii Moldova, pre\xc8\x99edinte al Comisiei de control \xc8\x99i revizie._NEWLINE_Din 1991 p\xc3\xa2n\xc4\x83 \xc3\xaen 1992 este pre\xc8\x99edinte al Comisiei de Stat a Guvernului Republicii Moldova pentru problemele Zonei de Sud. La 1 iulie 1992 este numit \xc3\xaen func\xc8\x9bia de vicedirector al Reprezentan\xc8\x9bei Asocia\xc8\x9biei Interna\xc8\x9bional-financiare \xe2\x80\x9cMENATEP\xe2\x80\x9d.\n_START_SECTION_\nBa\xc8\x99can al UTA G\xc4\x83g\xc4\x83uzia \xe2\x80\x9eGagauz Yeri\xe2\x80\x9d\n_START_PARAGRAPH_\nLa 25 mai 1995, are loc primul tur al alegerilor pentru func\xc8\x9bia de Guvernator al G\xc4\x83g\xc4\x83uziei, concomitent cu alegerile \xc3\xaen Adunarea Popular\xc4\x83 a autonomiei. Nici unul din cei 4 candida\xc8\x9bi (Gheorghe Tabun\xc8\x99cic, Mihail Kendighelean, Dumitru Croitor, Stepan Topal) nu a \xc3\xaentrunit num\xc4\x83rul necesar de voturi. La  11 iunie 1995, \xc3\xaen turul doi de scrutin au participat Gh. Tabun\xc8\x99cic \xc8\x99i Mihail Kendighelean, iar cu 64% de voturi \xc3\xaen func\xc8\x9bia de Guvernator al G\xc4\x83g\xc4\x83uziei a fost ales Gheorghe Tabun\xc8\x99cic._NEWLINE_Prin Decretul Pre\xc8\x99edintelui Republicii Moldova din 19 iunie 1995 este confirmat \xc3\xaen func\xc8\x9bia de membru al Guvernului Republicii Moldova. El a pus accent pe reintegrarea G\xc4\x83g\xc4\x83uziei cu restul Moldovei, fiind considerat responsabil pentru asigurarea unei victorii electorale solide pentru Pre\xc8\x99edintele Voronin \xc3\xaen r\xc3\xa2ndurile G\xc4\x83g\xc4\x83uzilor._NEWLINE_Perioada primei guvern\xc4\x83ri a lui Tabun\xc8\x99cic este men\xc8\x9bionat\xc4\x83 pentru recesiunea economic\xc4\x83 din UTA G\xc4\x83g\xc4\x83uzia. \xc3\x8en acea perioad\xc4\x83 (1995-1999) au existat restan\xc8\x9be de ani de zile cu privire la plata salariilor, pensiile \xc8\x99i salariile fiind achitate cu produse alimentare deteriorate \xc8\x99i la pre\xc8\x9buri exorbitante. Investi\xc8\x9biile str\xc4\x83ine au fost reduse numeric, iar gospod\xc4\x83riile agricole au fost grevate de o serie de datorii, care au dus la blocarea activit\xc4\x83\xc8\x9bii financiare._NEWLINE_Tabun\xc8\x99cic pierde alegerile din 22 august 1999 pentru func\xc8\x9bia de Ba\xc8\x99can al G\xc4\x83g\xc4\x83uziei \xc3\xaen confruntarea electoral\xc4\x83 cu Dumitru Croitor, ob\xc8\x9bin\xc3\xa2nd numai 38,46% din voturi \xc3\xaen turul II. Cedeaz\xc4\x83 func\xc8\x9bia de Ba\xc8\x99can lui Dumitru Croitor la 24 septembrie 1999._NEWLINE_Din septembrie 1999 \xc3\xaendepline\xc8\x99te func\xc8\x9bia de consilier al Pre\xc8\x99edintelui B\xc4\x83ncii Sociale. Ca urmare a alegerilor parlamentare din 25 februarie 2001, Gheorghe Tabun\xc8\x99cic este ales ca deputat \xc3\xaen Parlamentul Republicii Moldova, din partea Partidului Comuni\xc8\x99tilor din Republica Moldova._NEWLINE_Acuzat de abuz de putere \xc8\x99i de rela\xc8\x9bii cu autorit\xc4\x83\xc8\x9bile separatiste din Transnistria, ba\xc8\x99canul Dumitru Croitor demisioneaz\xc4\x83 \xc3\xaen iunie 2002 din func\xc8\x9bia de Guvernator al G\xc4\x83g\xc4\x83uziei (motiv\xc3\xa2nd oficial prin faptul c\xc4\x83 Adunarea Popular\xc4\x83 ignor\xc4\x83 opinia sa \xc3\xaen cazul adopt\xc4\x83rii deciziilor \xc8\x99i respinge orice ini\xc8\x9biative). Dup\xc4\x83 o rund\xc4\x83 de alegeri invalidate din cauza lipsei num\xc4\x83rului minim de aleg\xc4\x83tori, la 20 octombrie 2002, Tabun\xc8\x99cic a acumulat 50,99% de voturi._NEWLINE_La data de 9 noiembrie 2002, Gheorghe Tabun\xc8\x99cic este \xc3\xaenvestit \xc3\xaen func\xc8\x9bia de Guvernator (Ba\xc8\x99can) al UTA G\xc4\x83g\xc4\x83uzia \xe2\x80\x9cGagauz Yeri\xe2\x80\x9d. Prin Decretul Pre\xc8\x99edintelui Republicii Moldova din 15 noiembrie 2002 este confirmat \xc3\xaen func\xc8\x9bia de membru din oficiu al Guvernului Republicii Moldova condus de Vasile Tarlev._NEWLINE_Dup\xc4\x83 formarea unui nou guvern condus de Vasile Tarlev ca urmare a alegerilor din martie 2005, Gheorghe Tabun\xc8\x99cic este confirmat, la data de 19 aprilie 2005, \xc3\xaen func\xc8\x9bia de membru din oficiu al Guvernului Republicii Moldova, \xc3\xaen conformitate cu Decretul Pre\xc8\x99edintelui Republicii Moldova._NEWLINE_De\xc8\x99i articolul 13, alineat 2 din Legea serviciului public \xc3\xaei oblig\xc4\x83 pe func\xc8\x9bionarii publici din Republica Moldova s\xc4\x83 cunoasc\xc4\x83 \xc8\x99i s\xc4\x83 vorbeasc\xc4\x83 limba rom\xc3\xa2n\xc4\x83 (limba oficial\xc4\x83), guvernatorul UTA Gagauz-Yeri, Gheorghe Tabun\xc8\x99cic folose\xc8\x99te doar limba rus\xc4\x83, \xc8\x99i nu vorbe\xc8\x99te nici m\xc4\x83car limba g\xc4\x83g\xc4\x83uz\xc4\x83.\n_START_SECTION_\nPlanuri pentru federalizarea Republicii Moldova\n_START_PARAGRAPH_\n\xc3\x8entr-o conferin\xc8\x9b\xc4\x83 de pres\xc4\x83 sus\xc8\x9binut\xc4\x83 la Comrat, ba\xc8\x99canul UTA Gagauz-Yeri, Gheorghi Tabun\xc8\x99cic, a declarat c\xc4\x83 sus\xc8\x9bine ideea elabor\xc4\x83rii unei noi Constitu\xc8\x9bii a Republicii Moldova, care s\xc4\x83 reflecte situa\xc8\x9bia politic\xc4\x83 actual\xc4\x83 din Republic\xc4\x83. Aceast\xc4\x83 Constitu\xc8\x9bie ar urma s\xc4\x83 includ\xc4\x83, dup\xc4\x83 dorin\xc8\x9ba ba\xc8\x99canului, ideea de federalizare a Republicii Moldova, precum \xc8\x99i specificarea clar\xc4\x83 a existen\xc8\x9bei autonomiei g\xc4\x83g\xc4\x83uze._NEWLINE_"Avem o unitate teritorial\xc4\x83 autonom\xc4\x83 \xc3\xaen componen\xc8\x9ba Republicii Moldova cu statut juridic special, care \xc3\xae\xc8\x99i desf\xc4\x83\xc8\x99oar\xc4\x83 activitatea conform Constitu\xc8\x9biei \xc8\x99i nicidecum nu tinde s\xc4\x83 se transforme \xc3\xaentr-un stat independent", a declarat Tabun\xc8\x99cic. El a completat c\xc4\x83 "din 1994, Republica Moldova nu mai este strict un stat unitar, deoarece exist\xc4\x83 UTA Gagauz-Yeri, cu drepturi egale de autonomie \xc8\x99i de aceast\xc4\x83 realitate trebuie s\xc4\x83 se \xc8\x9bin\xc4\x83 cont la elaborarea noii Constitu\xc8\x9bii". El a exprimat inten\xc8\x9bia de a sus\xc8\x9bine aceast\xc4\x83 nou\xc4\x83 Constitu\xc8\x9bie, numai dac\xc4\x83 va include un capitol special cu titlul "Republica G\xc4\x83g\xc4\x83uz\xc4\x83".\n_START_SECTION_\nAlegerile din 3 decembrie 2006\n_START_PARAGRAPH_\nLa data de 3 decembrie 2006, s-au desf\xc4\x83\xc8\x99urat noi alegeri pentru func\xc8\x9bia de ba\xc8\x99can al UTA Gagauz Yeri. Acestea au avut loc ca urmare a expir\xc4\x83rii mandatului de patru ani al guvernatorului Gheorghe Tabun\xc8\x99cic._NEWLINE_\xc3\x8en cursa electoral\xc4\x83 pentru alegerea ba\xc8\x99canului au fost \xc3\xaenregistra\xc8\x9bi patru candida\xc8\x9bi \xc3\xaenregistra\xc8\x9bi ca independen\xc8\x9bi \xc8\x99i anume: ba\xc8\x99canul \xc3\xaen func\xc8\x9bie al G\xc4\x83g\xc4\x83uziei, Gheorghe Tabun\xc8\x99cic, adjunctul procurorului general al Republicii Moldova, Alexandru Stoianoglo, primarul ora\xc8\x99ului Comrat, Nicolai Dudoglo \xc8\x99i primarul de Cead\xc3\xaer Lunga, Mihail Formuzal._NEWLINE_Partidul Comuni\xc8\x99tilor din Republica Moldova (partid de guvern\xc4\x83m\xc3\xa2nt) \xc8\x99i-a exprimat sus\xc8\x9binerea de la \xc3\xaenceput pentru Gheorghe Tabun\xc8\x99cic: "Din ziua cre\xc4\x83rii autonomiei, comuni\xc8\x99tii din R. Moldova contribuie sincer \xc8\x99i ferm la dezvoltarea temeliilor acesteia, la progresul economic, social \xc8\x99i cultural al Gagauz Yeri. Nu este \xc3\xaent\xc3\xa2mpl\xc4\x83tor faptul c\xc4\x83, deja de mai bine de opt ani, PCRM r\xc4\x83m\xc3\xa2ne a fi singurul partid care include \xc3\xaen r\xc3\xa2ndul deputa\xc8\x9bilor reprezentan\xc8\x9bi ai autonomiei g\xc4\x83g\xc4\x83uze. Nu este \xc3\xaent\xc3\xa2mpl\xc4\x83tor c\xc4\x83 anume propunerile legislative ale frac\xc8\x9biunii parlamentare a PCRM au extins substan\xc8\x9bial drepturile constitu\xc8\x9bionale ale G\xc4\x83g\xc4\x83uziei prin acordarea c\xc4\x83tre autonomie a dreptului de ini\xc8\x9biativ\xc4\x83 legislativ\xc4\x83 \xc3\xaen Parlamentul na\xc8\x9bional. Este absolut limpede c\xc4\x83 tot ce a fost pozitiv \xc3\xaen ultimii ani trebuie continuat \xc8\x99i dezvoltat intens\xe2\x80\x9d._NEWLINE_\xc3\x8en primul tur al alegerilor, din 3 decembrie 2006, Mihail Formuzal \xc8\x99i Nicolai Dudoglo au acumulat 33,89% \xc8\x99i respectiv 31,40% din sufragiile aleg\xc4\x83torilor. La turul II din 17 decembrie 2006, primarul ora\xc8\x99ului Cead\xc3\xaer-Lunga, Mihail Formuzal, a repurtat victoria pentru postul de ba\xc8\x99can (guvernator) al G\xc4\x83g\xc4\x83uziei cu 56,23% din voturi._NEWLINE_De\xc8\x99i a fost sus\xc8\x9binut de Partidul Comuni\xc8\x99tilor din Republica Moldova (PCRM) \xc8\x99i de Partidul Agrar din Moldova, beneficiind \xc3\xaen plus \xc8\x99i de mediatizarea excesiv\xc4\x83 a candidaturii sale, ba\xc8\x99canul \xc3\xaen exerci\xc8\x9biu, Gheorghe Tabun\xc8\x99cic, a acumulat \xc3\xaen primul tur doar 24,14% din voturile aleg\xc4\x83torilor g\xc4\x83g\xc4\x83uzi \xc8\x99i nu a trecut \xc3\xaen turul doi. Pierderea alegerilor s-a datorat slabelor realiz\xc4\x83ri ale ba\xc8\x99canului \xc3\xaen cel de-al doilea mandat \xc8\x99i izol\xc4\x83rii tot mai mult a UTA Gagauz Yeri._NEWLINE_Cel\xc4\x83lalt candidat, Alexandr Stoianoglo, Procurorul General adjunct al Republicii Moldova, s-a clasat pe ultimul loc, cu 10,58% din voturi._NEWLINE_La 29 decembrie 2006, Mihail Formuzal a fost \xc3\xaenvestit \xc3\xaen func\xc8\x9bia de ba\xc8\x99can al UTA Gagauz-Yeri._NEWLINE_Gheorghe Tabun\xc8\x99cic este c\xc4\x83s\xc4\x83torit \xc8\x99i are doi copii.'